เลือกตั้งแข่งเดือด เงินสะพัด 9 หมื่นล้าน ดันดัชนีเชื่อมั่นนิวไฮรอบ 38 เดือน
เลือกตั้งแข่งเดือด ม.หอการค้าไทย มองเงินเข้าระบบเศรษฐกิจประมาณ 9 หมื่นล้านบาท ดัชนีเชื่อมั่นผู้บริโภคปรับสูงในรอบ 38 เดือน 
หอการค้าไทย ประเมินช่วงเลือกตั้งเงินสะพัดราว 9 หมื่นล้านบาท ดัชนีความเชื่อมั่น เม.ย.66 ปรับตัวสูงในรอบ 38 เดือน
12 พ.ค. 2566

นายธนวรรธน์ พลวิชัย อธิการบดีมหาวิทยาลัยหอการค้าไทย และประธานที่ปรึกษาศูนย์พยากรณ์เศรษฐกิจและธุรกิจ เปิดเผยว่า ดัชนีความเชื่อมั่นของผู้บริโภคเดือน เม.ย. 66 อยู่ที่ระดับ 55.0 เพิ่มจาก 53.8 ในเดือน มี.ค. 66 เพิ่มขึ้นต่อเนื่องเป็นเดือนที่ 11 และสูงสุดในรอบ 38 เดือน นับตั้งแต่เดือน มี.ค. 63 เนื่องจากผู้บริโภครู้สึกว่าเศรษฐกิจไทยดีขึ้น บรรยากาศการหาเสียงเลือกตั้งทำให้มีเงินหมุนเวียนไปตามภูมิภาคต่าง ๆ และเชื่อมั่นว่าเศรษฐกิจจะกลับมาฟื้นตัว ทำให้มีการใช้จ่ายเพิ่มขึ้น แม้ดัชนีสูงขึ้นแต่ยังไม่กลับไปอยู่ในระดับเดียวกับช่วงก่อนโควิด เพราะประชาชนยังกังวลกับค่าครองชีพ ค่าไฟฟ้า ความขัดแย้งระหว่างประเทศ
ส่วนการหาเสียงเลือกตั้งของแต่ละพรรคช่วงที่ผ่านมา ส่งผลให้มีเม็ดเงินเข้าระบบเศรษฐกิจประมาณ 50,000-60,000 ล้านบาท และช่วงโค้งสุดท้ายก่อนเลือกตั้งมีเม็ดเงินเข้าระบบเศรษฐกิจอีก 20,000-30,000 ล้านบาท รวมแล้วประมาณ 90,000 ล้านบาท เห็นได้จากการจับจ่ายในช่วงที่ผ่านมามีผลต่อความเชื่อมั่นของผู้บริโภค
ศูนย์พยากรณ์ฯ คาดว่า ดัชนีความเชื่อมั่นผู้บริโภคมีแนวโน้มดีขึ้น จากที่ได้สำรวจในเดือนเมษายน เห็นได้จากเทศกาลสงกรานต์ ปี 66 ที่มีความคึกคัก ซึ่งเป็นผลมาจากการฟื้นตัวของภาคการท่องเที่ยว โดยเฉพาะต่างชาติที่เข้ามาเที่ยวไทยในช่วงเทศกาล แม้จะเป็นช่วงโลว์ซีซัน อีกทั้ง ในเดือน เม.ย. เป็นช่วงที่มีการรณรงค์หาเสียงเลือกตั้ง ซึ่งความ เข้มข้นในการหาเสียงจะเข้มข้นขึ้นเรื่อย ๆ ทั้งการลงพื้นที่หาเสียง แผ่นป้ายนโยบาย หรือการดีเบตต่าง ๆ ถือเป็นการแข่งขันทางการเลือกตั้งที่สูงที่สุดในประวัติศาสตร์ของไทย จึงเป็นผลให้กิจกรรมทางเศรษฐกิจมีแรงสะพัดที่สูงขึ้นตามไปด้วย”
ทั้งนี้ เศรษฐกิจไทยปี 66 จะขยายตัว 3-3.5% และมีโอกาสเติบโตได้มากกว่า 3.5% หากเศรษฐกิจโลกไม่รุนแรงจะทำให้การส่งออกของไทยฟื้นตัวดีขึ้น รวมถึงการเมืองต้องมีเสถียรภาพ ถ้ารัฐบาลใหม่ไม่มีเสถียรภาพ เศรษฐกิจมีโอกาสขยายตัวต่ำกว่า 3% ซึ่งจะกระทบความเชื่อมั่นผู้บริโภค นักลงทุน การท่องเที่ยว จะประเมินเศรษฐกิจไทยอีกครั้งหลังเลือกตั้ง
นายวาทิตร รักษ์ธรรม ผู้ช่วยผู้อำนวยการศูนย์พยากรณ์เศรษฐกิจและธุรกิจ กล่าวว่า ปัจจัยเสี่ยงที่ผู้บริโภคยังกังวลคือเศรษฐกิจฟื้นตัวช้า และปัญหาค่าครองชีพสูง จากปัญหาค่าไฟแพง และราคาน้ำมันที่ยังอยู่ในระดับสูง ไม่สอดคล้องกับรายได้ในปัจจุบัน กระทรวงการคลังปรับลดคาดการณ์ตัวเลขผลิตภัณฑ์มวลรวมของประเทศ (จีดีพี) ปี 66 ลงเหลือ 3.6% จากเดิม 3.8% เนื่องจากการส่งออกชะลอตัวและกังวลปัญหาความขัดแย้งระหว่างรัสเซียยูเครน ที่ยังยืดเยื้อ และปัญหาฝุ่นพีเอ็ม 2.5
โดยจากข้อมูลดัชนีที่ยังอยู่ในระดับต่ำกว่าปกติ ที่ระดับ 100 แสดงว่าผู้บริโภคยังไม่มีความมั่นใจเกี่ยวกับสถานการณ์ทางเศรษฐกิจ โอกาสในการหางานทำ และรายได้ในอนาคต เพราะมีความกังวลเกี่ยวกับราคาน้ำมันและค่าครองชีพที่ปรับตัวสูงขึ้น ปัญหาเศรษฐกิจโลกและสถาบันการเงินของโลกที่มีความเสี่ยงสูงขึ้นตลอดจนยังคงกังวลในสถานการณ์โควิดในประเทศไทย